Netanyahu får ikke møte Obama
Forholdet mellom president Barack Obama og Netanyahu har lenge vært anstrengt. Den israelske statsministeren mener Obama bør skjerpe tonen overfor Iran, og han har gjentatte ganger gitt uttrykk for dette i krasse ordelag. Obama mener på sin side at Netanyahu bør gjøre mer for å komme fram til en fredsløsning med palestinerne, blant annet ved å stanse byggingen av ulovlige bosetninger i de okkuperte områdene på Vestbredden.Ifølge en israelsk tjenestemann avviste Det hvite hus en forespørsel fra Netanyahu om å få møte Obama denne måneden, når den israelske statsministeren skal til New York for å delta under FNs hovedforsamling. - Presidentens dagsorden tillater ikke et møte, skal svaret ha vært. Netanyahu har gjentatte ganger tidligere besøkt Det hvite hus, og møtene har ikke alltid vært gemyttlige. Under et besøk i mai i fjor kritiserte den israelske statsministeren Obamas syn på fredsprosessen med palestinerne og ga ham samtidig en leksjon om jødisk historie.Valgkampen i USA er nå i full gang, og Obama kan risikere å provosere jødiske velgere ved å holde Netanyahu på en armlengdes avstand. 78 prosent av de jødiske velgerne ga i 2008 sin stemme til Obama, men støtten i denne velgergruppen har siden falt til 64 prosent, viste en Gallup-måling i juni. Mange amerikanske jøder er rett nok kritiske til Netanyahu-regjeringens politikk, og selv i Israel er det utbredt misnøye med krigsretorikken overfor Iran, har meningsmålinger vist.Obama forsøkte tirsdag å glatte over motsetningene ved å ha en timelang telefonsamtale med Netanyahu. - Statsminister Netanyahu har aldri bedt om noe møte med president Obama i Washington, slik det har vært hevdet i pressen, og et slikt møte ble heller ikke avslått, het det i en kunngjøring fra det hvite hus. Tirsdagens var det ifølge kunngjøringen ingen uenighet mellom de to lederne. - President Obama og statsminister Netanyahu er begge fast besluttet på å hindre Iran fra å anskaffe atomvåpen, og de er enige om fortsatt å samarbeide tett om dette, het det videre.
Israels statsminister Benjamin Netanyahu får ikke noe møte med president Barack Obama når han senere i måneden besøker USA.